### NN 119/2019 (6.12.2019.), Odluka o općinskim porezima Općine Petlovac

Općina Petlovac

2367

Na temelju članka 20. i članka 42. Zakona o lokalnim porezima (»Narodne novine« 115/16 i 101/17) i članka 26. Statuta Općine Petlovac (»Službeni glasnik Općine Petlovac« broj 14/09., 1/10, 3/13 i 1/18), Općinsko vijeće Općine Petlovac na 19. sjednici, 26. studenoga 2019. godine donosi

ODLUKU

O OPĆINSKIM POREZIMA OPĆINE PETLOVAC

I. TEMELJNE ODREDBE

Članak 1.

Ovom se Odlukom utvrđuju stope, visina, način obračunavanja, plaćanje, Općinskih poreza i prireza koji su vlastiti izvor prihoda Općine.

Članak 2.

Općinski porezi plaćaju se na području Općine Petlovac prema odredbama Zakona o lokalnim porezima, i to:

1. Prirez porezu na dohodak,

2. Porez na potrošnju.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak s područja Općine Petlovac.

Članak 4.

Prirez porezu na dohodak plaća se po stopi od 5 % od utvrđene osnovice.

2. Porez na potrošnju

Članak 5.

Porez na potrošnju plaća se na potrošnju alkoholnih pića (vinjak, rakija i žestoka pića), prirodna vina, specijalna vina, piva i bezalkoholna pića u ugostiteljskim objektima na području Općine Petlovac.

Članak 6.

Obveznik poreza na potrošnju je pravna i fizička osoba koja pruža ugostiteljske usluge na području Općine Petlovac.

Članak 7.

Osnovicu poreza na potrošnju čini prodajna cijena pića koja se proda u ugostiteljskim objektima na području Općine Petlovac, a obračunsko razdoblje je od prvog do posljednjeg dana u mjesecu.

Porez na potrošnju iz članka 1. plaća se po stopi od 3 % na osnovicu iz prethodnog stavka.

II. ZAJEDNIČKE ODREDBE

Članak 8.

Poslove u svezi s utvrđivanjem i naplatom svih poreza iz članka 2. ove Odluke obavljat će Porezna uprava na temelju suglasnosti Ministarstva financija.

Članak 9.

Općina Petlovac poslove utvrđivanja, evidentiranja, nadzora, naplate i ovrhe radi naplate, općinskih poreza propisanih ovom Odlukom u cijelosti se prenosi na Poreznu upravu Osijek, Ispostavu Beli Manastir.

Poreznoj upravi za obavljanje poslova iz stavka 1. ovog članka pripada naknada u visini od 5 % od ukupno naplaćenih prihoda po ovoj Odluci.

Članak 10.

Porezna uprava je dužna do 15-og u mjesecu za prethodni mjesec Općini Petlovac dostaviti izvješće o utvrđenim i naplaćenim porezima za prethodni mjesec.

Članak 11.

Ovlašćuje se nadležna organizacija platnog prometa zadužena za naplatu javnih prihoda da naknadu Poreznoj upravi obračuna i uplati u Državni proračun do zadnjeg dana u mjesecu za prethodni mjesec.

III. PRIJELAZNE I ZAKLJUČNE ODREDBE

Članak 12.

Za kaznene i prekršajne odredbe, te odredbe o zastari, obnovi postupka i žalbenom postupku primjenjuju se odredbe propisane Zakonom o porezu na dohodak i Zakonom o lokalnim porezima.

Članak 13.

Postupci započeti prije stupanja na snagu ove Odluke dovršit će se po odredbama Odluke o općinskim prirezima i porezima Općine Petlovac (»Narodne novine« broj 119/01).

Članak 14.

Danom stupanja na snagu ove Odluke prestaje važiti Odluka o općinskim prirezima i porezima Općine Petlovac (»Narodne novine« broj 119/01).

Članak 15.

Ova Odluka stupa na snagu osmog dana od dana objave u »Narodnim novinama«, a objavit će se i u »Službenom glasniku Općine Petlovac«.

Klasa: 410-01/19-01/06
 Urbroj: 2100/07-01-19-2
 Petlovac, 26. studenoga 2019.

Predsjednik
 Općinskog vijeća
 Drago Mavrin, v. r.